b'\n_START_ARTICLE_\nGlavni organizacijski odbor pri \xc5\xa1tabu Komande Slovenije\n_START_PARAGRAPH_\nGlavni organizacijski odbor pri \xc5\xa1tabu Komande Slovenije (kratica GOO) je bil organ kraljeve jugoslovanske vojske v Sloveniji med drugo svetovno vojno._NEWLINE_Poveljstvo kraljeve jugoslovanske vojske v Sloveniji oziroma Komanda Slovenije je nastala februarja 1942. Komanda Slovenije je imela \xc5\xa1tab, ki je bil sestavljen iz dveh delov: organizacijskega in voja\xc5\xa1ko-operativnega. Organizacijski del \xc5\xa1taba je vodil GOO, ki je imel na\xc4\x8delnika. Na\xc4\x8delnik GOO je bil Anton Kro\xc5\xa1l, hkrati namestnik Komandanta Slovenije. Funkcijo na\xc4\x8delnika GOO je Kro\xc5\xa1l opravljal od ustanovitve \xc5\xa1taba in GOO do 30. avgusta 1942, ko so ga aretirale italijanske okupacijske sile._NEWLINE_Komanda Slovenije, ki jo je vodil major Karel Novak, je imela dolo\xc4\x8dene specifike. \xc4\x8ceprav je bila sestavni del kraljeve jugoslovanske vojske v domovini, njene voja\xc5\xa1ke mo\xc4\x8di niso predstavljale redne enote kraljeve vojske v Sloveniji, temve\xc4\x8d tri izrazito politi\xc4\x8dno profilirane in neodvisne legije: Slovenska legija, Sokolska legija in Pobratim, ki se je kasneje preoblikoval in postal Narodna legija. Legije so bile civilno organizirane skupine ljudi, ki so se oblikovale in delovale na razli\xc4\x8dnih politi\xc4\x8dnih platformah. Glavni organizacijski odbor, so vodili civilisti, predstavniki legij, kar je bila svojevrstna posebnost \xc5\xa1taba. Pod GOO so spadali naslednji odseki: organizacijski, personalni, propagandni, policijsko-oro\xc5\xbeni\xc5\xa1ki, materialni, obve\xc5\xa1\xc4\x8devalni, radio-telegrafski in kurirski.'